钦定古今图书集成/历象汇编/庶征典/第116卷 > 吴
## 钦定古今图书集成/历象汇编/庶征典/第116卷 > 吴

### 大帝黄武四年地震

按：《吴志孙权传》：黄武四年：“是岁地连震。”

按《晋书五行志》：黄武四年，江东地连震。是时权受魏
爵命，为大将军、吴王，改元专制，不修臣迹。京房《易传》
曰：“臣事虽正，专必震。其震于水则波，于木则摇，于屋
则瓦落。”《大经》“在辟而《易》臣，兹谓阴动，厥震摇政宫。《大
经》：‘摇政，兹谓不阴，厥震摇山出涌水。嗣子无德专禄，
兹谓不顺，厥震动丘陵，涌水出’。”刘向并云：“臣下强盛，
将动而为害之应也。”

### 嘉禾六年地震

按：《晋书五行志》：“嘉禾六年五月，江东地震。”

### 赤乌二年地震

按《吴志步骘传》：“骘拜骠骑将军，领冀州牧，上疏曰，天
子父天母地，故宫室百官，动法列宿。若施政令，钦顺
时节，官得其人，则阴阳和平，七曜循度。至于今日，官
僚多阙，虽有大臣，复不信任。如此，天地焉得无变？故
频年枯旱，亢阳之应也。”又嘉禾六年五月十四日、赤
乌二年正月一日及二十七日，地皆震动。地阴类，臣
之象。阴气盛故动，臣下专政之故也。夫天地见异，所
以警悟人主，可不深思其意哉。

按《晋书五行志》：赤乌二年正月，地再震。是时吕壹专
政，步骘上疏曰：“伏闻校事吹毛求瑕，趣欲陷人，成其
威福，无罪无辜，横受重刑，虽有大臣，不见信任。如此，
天地焉得无变？故地连震动，臣下专政之应也。冀所
警悟，人主可不深思其意哉！”壹后卒败。

赤乌十一年，地震。

按《吴志孙权传》：“赤乌十一年二月，地仍震。”〈注〉《江表传》：
“权诏曰：‘朕以寡德，过奉先祀。莅事不聪，获谴灵祇。夙
夜祇戒，若不终日。群僚其各厉精，思朕过失，勿有所
讳’。”

按《晋书五行志》：“赤乌十一年二月，江东地仍震。是时
权听谗，寻黜朱据，废太子。”

### 乌程侯天玺元年临平湖忽开

按《吴志孙皓传》：“天玺元年，吴郡言，临平湖自汉末草
秽壅塞，今更开通。长老相传，此湖塞，天下乱；此湖开，
天下平。”